Viranomaisten tietoon tulleiden raiskaustapausten määrä on alkuvuoden perusteella kasvussa.

Tilastokeskuksen tietojen mukaan poliisin, tullin ja rajavartiolaitoksen tietoon on vuoden 2017 tammi- ja kesäkuun välillä tullut yhteensä 364 800 rikosta ja rikkomusta.

Tilastojen valossa viranomaisten tietoon tulleita rikoksia oli kokonaisuudessaan 8 prosenttia aiempaa vuotta vähemmän.

Raiskausrikoksia on kuitenkin kirjattu jo 620, mikä on 22 prosenttia edellisvuotta enemmän.

Vuonna 2016 poliisi kertoi seksuaalirikosten määrän kasvaneen kokonaisuudessaan reippaasti. Tuolloin raiskaustapauksia oli yhteensä 116 enemmän kuin aiempana vuonna.

Poliisiammattikorkeakoulun Ilta-Sanomille vuonna 2015 toimittamista tilastoista taas selviää, että vuonna 2015 raiskausten määrä oli tuplaantunut vuoteen 2014 nähden.

Muutos on erityisen raju, sillä esimerkiksi vuonna 2000 raiskausrikoksia tuli poliisin tietoon koko maassa yhteensä 488, kun vuonna 2015 luku 1064.

Nyt alkuvuoden tilastojen perusteella vuosi 2017 on matkalla myös varsin korkealle raiskaustilastoissa.

Yliaktuaari Kimmo Haapakangas sanoo STT:lle, että yksi syy ilmoitusten määrän lisääntymiseen voi olla se, että seksuaalista väkivaltaa käsitellään julkisuudessa aiempaa enemmän. Tämä voi madaltaa uhrien kynnystä ilmoittaa tapahtumista, Haapakangas sanoo.